**ΣΥΜΦΩΝΙΑ ΜΙΣΘΩΣΗΣ ΥΠΗΡΕΣΙΩΝ**

Η παρούσα Συμφωνία γίνεται σήμερα την …………………., 2016, στη γωνία Μιχαλάκη Καραολή και Γρηγόρη Αυξεντιόυ, 1471, Λευκωσία, μεταξύ της Κυβέρνησης της Κυπριακής Δημοκρατίας (στο εξής αναφερόμενης ως «η Κυβέρνηση») εκπροσωπούμενης και ενεργούσης δια τον Έφορο Φορολογίας (στο εξής αναφερόμενου ως «η Αναθέτουσα Αρχή» από τη μια πλευρά και του/της κου/κας …………………., αρ. ταυτ. …………….. (στο εξής αναφερόμενου ως «ο Παροχέας Υπηρεσιών») από την άλλη πλευρά, μαρτυρεί τα ακόλουθα:

ΕΠΕΙΔΗ η Κυβέρνηση ενδιαφέρεται να μισθώσει τις υπηρεσίες φυσικών προσώπων για σκοπούς παροχής νομικών υπηρεσιών προς το Τμήμα Φορολογίας (στο εξής αναφερόμενοι ως «οι Παροχείς Υπηρεσιών») σύμφωνα με τις πρόνοιες της παρούσας συμφωνίας,

ΚΑΙ ΕΠΕΙΔΗ ο/η Παροχέας Υπηρεσιών ενδιαφέρεται και προτίθεται να προσφέρει τις υπηρεσίες του/της στην Κυβέρνηση ως προβλέπεται εντός της παρούσας συμφωνίας,

ΜΕ ΤΗΝ ΠΑΡΟΥΣΑ ΣΥΜΦΩΝΙΑ ΣΥΜΦΩΝΟΥΝΤΑΙ ΤΑ ΑΚΟΛΟΥΘΑ:

**1. ΑΝΤΙΚΕΙΜΕΝΟ ΤΗΣ ΣΥΜΦΩΝΙΑΣ**

1.1. ΄Εναντι της καθοριζόμενης στον όρο 6 της παρούσας συμφωνίας (στο εξής «η Συμφωνία») αποζημίωσης, που είναι πληρωτέα από την Αναθέτουσα Αρχή, εκ μέρους της Κυβέρνησης στον/στην Παροχέα Υπηρεσιών, ο Παροχέας Υπηρεσιών αναλαμβάνει την υποχρέωση να παρέχει, σύμφωνα με τους όρους της Συμφωνίας και εντός της Συμβατικής Περιόδου ως αυτή καθορίζεται στον όρο 2.1 της Συμφωνίας, τις υπηρεσίες που περιγράφονται στον όρο 1.2 κατωτέρω.

1.2. Ο Παροχέας Υπηρεσιών αναλαμβάνει την υποχρέωση να παρέχει στην Αναθέτουσα Αρχή όλες και/ή οποιεσδήποτε από τις ακόλουθες υπηρεσίες απαιτηθούν από την Αναθέτουσα Αρχή (συλλογικά αναφερόμενες στο εξής ως «οι Υπηρεσίες»):

 (α) Μελέτη, προπαρασκευή και εμφάνιση στα κατά τόπους Επαρχιακά Δικαστήρια τόσο για ποινικές όσο και Αστικές Υποθέσεις και ο,τιδήποτε συναφές με αυτές, όπως ετοιμασία μαρτύρων για ακροάσεις, ετοιμασία εγγράφων Πιστοποιητικών που θα κατατεθούν ως μαρτυρικό υλικό, διαβούλευση με Λογιστές Δικηγόρους/Οφειλέτες ή οποιεσδήποτε άλλες Νομικές Υπηρεσίες που σχετίζονται με τις Υποθέσεις/Θέματα που θα του ανατεθούν.

(β) Ετοιμασία Εκθέσεων Γεγονότων προς το Γενικό Εισαγγελέα με απόψεις για αιτήματα αναστολών που υποβάλλονται προς αυτόν.

(γ) Χειρισμός διαταγμάτων είσπραξης μη καταβληθέντων οφειλών που εκδίδονται από το Δικαστήριο στα πλαίσια Ποινικής Διαδικασίας.

(δ) Ετοιμασία επιστολών προς τον Γενικό Εισαγγελέα για διάφορα Νομικά Θέματα – Γνωματεύσεις.

(ε) Ετοιμασία Εκθέσεων προς την Αναθέτουσα Αρχή που προκύπτουν από υποθέσεις που εκκρεμούν ενώπιον του Δικαστηρίου καθώς και την υποβολή τριμηνιαίων εκθέσεων που να παραθέτουν την πρόοδο των υποθέσεων που χειρίζονται.

1.3. Με την παρούσα Συμφωνία δεν δημιουργείται οποιαδήποτε υπαλληλική ή δημοσιοϋπαλληλική σχέση μεταξύ της Αναθέτουσας Αρχής και του Παροχέα Υπηρεσιών.

1.4. Οι όροι παροχής των υπηρεσιών του Παροχέα Υπηρεσιών δεν υπόκεινται σε οποιουσδήποτε άλλους όρους ή έχουν άλλες από τις δημιουργηθείσες με αυτούς τους όρους υποχρεώσεις και/ή ωφελήματα δυνάμει οποιωνδήποτε Νόμων και/ή Κανονισμών και/ή άλλως πως σε σχέση με συμβάσεις εργασίας και/ή σε σχέση με πρόσωπα που εργοδοτούνται ως υπάλληλοι και/ή δημόσιοι υπάλληλοι.

**2. ΕΝΑΡΞΗ ΚΑΙ ΔΙΑΡΚΕΙΑ ΕΚΤΕΛΕΣΗΣ ΤΟΥ ΑΝΤΙΚΕΙΜΕΝΟΥ ΤΗΣ ΣΥΜΦΩΝΙΑΣ**

2.1. Ο χρόνος διάρκειας της Συμφωνίας θα είναι **δώδεκα (12) μήνες**, ήτοι από την ημερομηνία υπογραφής της μέχρι την ……………….., 2017 με δικαίωμα ανανέωσης μέχρι δύο (2) φορές για την ίδια περίοδο (εφεξής «η Συμβατική Περίοδος»).

**3. ΕΚΧΩΡΗΣΗ**

3.1. Ο Παροχέας Υπηρεσιών δεν μπορεί να εκχωρήσει ή να μεταβιβάσει την παρούσα Συμφωνία ή μέρος αυτής ή οποιοδήποτε δικαίωμα ή υποχρέωση ή συμφέρον του που απορρέει από τη Συμφωνία αυτή.

**4. ΕΙΔΙΚΕΣ ΥΠΟΧΡΕΩΣΕΙΣ ΤΗΣ ΑΝΑΘΕΤΟΥΣΑΣ ΑΡΧΗΣ**

4.1. Η Αναθέτουσα Αρχή υποχρεούται όπως:

 (i) παρέχει στον Παροχέα Υπηρεσιών χώρο εργασίας με τον αναγκαίο εξοπλισμό καθώς και άλλες λεπτομέρειες οργάνωσης, για σκοπούς αποτελεσματικής εκτέλεσης της ανατεθείσας σ΄ αυτόν εργασίας.

(ιι) παρέχει στον Παροχέα Υπηρεσιών πρόσβαση σε όλες τις πληροφορίες, στοιχεία, υλικό, έγγραφα και σχέδια, που εύλογα απαιτούνται για την παροχή των υπηρεσιών του, δυνάμει της Συμφωνίας:

 Νοείται ότι η Αναθέτουσα Αρχή δικαιούται να αρνηθεί πρόσβαση του Παροχέα Υπηρεσιών σε συγκεκριμένα έγγραφα και/ή πληροφορίες εάν, κατά την κρίση της, οι εν λόγω πληροφορίες δεν είναι σχετικές και/ή αναγκαίες για τους σκοπούς της Συμφωνίας και/ή είναι εμπιστευτικής και/ή διαβαθμισμένης φύσης και/ή απόρρητες.

**5. ΕΙΔΙΚΕΣ ΥΠΟΧΡΕΩΣΕΙΣ ΠΑΡΟΧΕΑ ΥΠΗΡΕΣΙΩΝ**

5.1. Ο Παροχέας Υπηρεσιών υποχρεούται όπως παρέχει τις υπηρεσίες που καθορίζονται στον όρο 1.2 της Συμφωνίας.

5.2. Ο Παροχέας Υπηρεσιών υποχρεούται όπως παρέχει τις υπηρεσίες του σε αποκλειστική βάση.

5.3. Ο Παροχέας Υπηρεσιών υποχρεούται όπως παρέχει οποιαδήποτε από τις συμφωνηθείσες υπηρεσίες τού ζητούνται από την Αναθέτουσα Αρχή και να διεκπεραιώνει αυτές εντός των εύλογων χρονικών πλαισίων, που καθορίζονται σε κάθε περίπτωση από την Αναθέτουσα Αρχή και/ή από δεόντως εξουσιοδοτημένο πρόσωπο της Αναθέτουσας Αρχής.

5.4. Ο Παροχέας Υπηρεσιών υποχρεούται όπως παρέχει τις υπηρεσίες του επιμελώς, αποδοτικά, με πλήρη συναίσθηση των υποχρεώσεών του και σύμφωνα με την εκάστοτε εν ισχύ δεοντολογία και πρακτική του δικηγορικού επαγγέλματος.

5.5. Ο Παροχέας Υπηρεσιών ευθύνεται έναντι της Αναθέτουσας Αρχής για την πιστή εφαρμογή της παρούσας Συμφωνίας.

5.6.

5.6.1. Ο Παροχέας Υπηρεσιών δεσμεύεται να μην πληροφορεί, γνωστοποιεί, κοινοποιεί, μεταδίδει και/ή, καθ’ οιονδήποτε τρόπο, διαδίδει άμεσα ή έμμεσα, οποτεδήποτε, προς οποιοδήποτε πρόσωπο (εξαιρέσει προσώπου δεόντως εξουσιοδοτημένου από την Αναθέτουσα Αρχή) οποιαδήποτε πληροφορία και γενικά ο,τιδήποτε έρχεται σε γνώση του συνεπεία των υπηρεσιών του δυνάμει της παρούσας Συμφωνίας. Περαιτέρω, δεσμεύεται να τηρεί μυστική κάθε τέτοια πληροφορία και γενικά ο,τιδήποτε έρχεται σε γνώση του συνεπεία των εν λόγω υπηρεσιών.

5.6.2. Η δυνάμει της παρούσας παραγράφου υποχρέωση εμπιστευτικότητας του Παροχέα Υπηρεσιών ισχύει και μετά τη λήξη της παρούσας Συμφωνίας.

5.6.3. Σε περίπτωση αθέτησης από τον Παροχέα Υπηρεσιών της ως άνω υποχρέωσης, η Αναθέτουσα Αρχή έχει το δικαίωμα να τερματίσει τη Συμφωνία, κατά τα οριζόμενα στον όρο 7 αυτής και/ή να διεκδικήσει αποζημιώσεις για όλες τις ζημιές που τυχόν έχει υποστεί εξαιτίας της αποκάλυψης.

5.7. Σε περίπτωση οποιασδήποτε απώλειας ή ζημιάς που προκύπτει από αμελή άσκηση των καθηκόντων του Παροχέα Υπηρεσιών ή από παραβίαση οποιασδήποτε οδηγίας, η Αναθέτουσα Αρχή έχει το δικαίωμα να διεκδικήσει αποζημιώσεις με κάθε νόμιμο τρόπο χωρίς επηρεασμό των δικαιωμάτων της.

5.8. Ο Παροχέας Υπηρεσιών υποχρεούται να παρέχει τις υπηρεσίες του στο χώρο εργασίας της Αναθέτουσας Αρχής ή όπου αλλού του υποδειχθεί από την Αναθέτουσα Αρχή και, για σκοπούς αποτελεσματικής εκτέλεσης της ανατεθείσας σ΄ αυτόν εργασίας, ο Παροχέας Υπηρεσιών θα συνεργάζεται και/ή θα παρευρίσκεται στο χώρο των δικαστηρίων για την εκτέλεση των υπηρεσιών που του ανατέθηκαν.

**6. ΑΠΟΖΗΜΙΩΣΗ ΤΟΥ ΠΑΡΟΧΕΑ ΥΠΗΡΕΣΙΩΝ**

6.1. Η Κυβέρνηση αναλαμβάνει να καταβάλλει στον Παροχέα Υπηρεσιών ετήσια αποζημίωση ύψους **Τριάντα Πέντε Χιλιάδων Ευρώ (€35.000,00)** συμπεριλαμβανομένου του Φόρου Προστιθέμενης Αξίας, η οποία θα καταβάλλεται σε δώδεκα (12) μηνιαίες δόσεις, σε αντάλλαγμα για τις υπηρεσίες που θα παρέχει με βάση την παρούσα Συμφωνία.

6.2. Ο Παροχέας Υπηρεσιών είναι υποχρεωμένος να καταβάλλει φόρο εισοδήματος και φόρο προστιθέμενης αξίας καθώς και την εκ του Νόμου αναγκαία συνεισφορά στα Ταμεία Κοινωνικών Ασφαλίσεων και Αμυντικής Θωράκισης και/ή οποιαδήποτε άλλη εκ του Νόμου εκάστοτε αναγκαία συνεισφορά με την προσκόμιση Φορολογικού Τιμολογίου.

6.3 Σε περίπτωση που ο/η Παροχέας Υπηρεσιών ταξιδεύει σε επαρχίες άλλες από την επαρχία Λευκωσίας για εκπροσώπηση της Αναθέτουσας Αρχής στα δικαστήρια για ποινικές διώξεις και πολιτικές αγωγές, η Αναθέτουσα Αρχή θα καταβάλλει στον/στην Παροχέα Υπηρεσιών το ποσό των **δεκαεφτά Σεντ (€0,17)** για κάθε χιλιόμετρο που διανύεται από τη Λευκωσία προς τις Επαρχίες Λάρνακας, Λεμεσού, Πάφου και Αμμοχώστου.

6.4 Η αναπροσαρμογή αμοιβών για το σύνολο των παρεχομένων υπηρεσιών απαγορεύεται.

**7. ΤΕΡΜΑΤΙΣΜΟΣ ΤΗΣ ΣΥΜΦΩΝΙΑΣ – ΔΙΑΚΑΝΟΝΙΣΜΟΣ ΔΙΑΦΟΡΩΝ**

7.1. Επιφυλαττομένου του δικαιώματος της Αναθέτουσας Αρχής να τερματίσει και/η καταγγείλει την παρούσα Συμφωνία, λόγω παραβάσεών της από τον/την Παροχέα Υπηρεσιών, η Αναθέτουσα Αρχή δικαιούται, κατ΄ απόλυτη κρίση της, με γραπτή ειδοποίηση ενός μηνός, να τερματίσει τη Συμφωνία.

7.2. Με τη λήψη γραπτής προειδοποίησης για τερματισμό της Συμφωνίας, ο Παροχέας Υπηρεσιών θα πάρει άμεσα μέτρα για τερματισμό της Συμφωνίας, για σκοπούς μείωσης των συνεπαγομένων δαπανών στο ελάχιστο.

7.3. Με τον τερματισμό της Συμφωνίας, καμιά πληρωμή δεν οφείλεται στον Παροχέα Υπηρεσιών, εκτός για υπηρεσίες που εκτελέστηκαν ικανοποιητικά πριν την ημερομηνία τερματισμού της Συμφωνίας και για τις υπηρεσίες που συντρέχουν για τον ομαλό τερματισμό της Συμφωνίας:

Νοείται ότι, και χωρίς επηρεασμό του δικαιώματος της Αναθέτουσας Αρχής να τερματίσει και/ή να καταγγείλει την παρούσα Συμφωνία, η Αναθέτουσα Αρχή δύναται να αναστείλει την καταβολή οποιουδήποτε ποσού αμοιβής του/της Παροχέα Υπηρεσιών σε περίπτωση που ο Παροχέας Υπηρεσιών δεν έχει εκτελέσει ικανοποιητικά ή έχει καθυστερήσει να εκτελέσει οποιαδήποτε, δυνάμει της παρούσας Συμφωνίας, εργασία και/ή υποχρέωσή του/της. Σε τέτοια περίπτωση, η Αναθέτουσα Αρχή αποστέλλει έγγραφη ειδοποίηση, με συστημένη επιστολή, προς τον Παροχέα Υπηρεσιών, με την οποία τον/την καλεί όπως προβεί άμεσα στην πρέπουσα εκτέλεση της, δυνάμει της παρούσας Συμφωνίας, εργασίας και/ή υποχρέωσή του/της:

Νοείται ότι η τελευταία δόση δεν θα καταβληθεί από την Αναθέτουσα Αρχή στον Παροχέα Υπηρεσιών παρά μόνο ύστερα από σχετική πιστοποίηση από τον ΄Εφορο Φορολογίας ότι διεκπεραιώθηκε η αναληφθείσα από τον Παροχέα Υπηρεσιών εργασία.

7.4. Ο Παροχέας Υπηρεσιών μπορεί, κατ΄ απόλυτη κρίση του, με γραπτή ειδοποίηση ενός μηνός προς την Αναθέτουσα Αρχή, να τερματίσει την παρούσα Συμφωνία.

7.5. Σε περίπτωση πρόωρου τερματισμού της Συμφωνίας είτε από την Αναθέτουσα Αρχή, δυνάμει των προνοιών των όρων 7.1 και 7.2 ανωτέρω, είτε από τον Παροχέα Υπηρεσιών, δυνάμει του όρου 7.4 ανωτέρω, η συνολική αποζημίωση του Παροχέα Υπηρεσιών αναπροσαρμόζεται κατά τέτοιο τρόπο έτσι ώστε να αφαιρεθεί από αυτή ποσοστό αντίστοιχο με το ποσοστό του χρονικού διαστήματος από την ημέρα προώρου λήξεως της Συμφωνίας μέχρι την ημέρα κατά την οποία θα έληγε κανονικά, εάν δεν ετερματίζετο, σύμφωνα με τον όρο 7.1 ανωτέρω, στο σύνολο του χρονικού διαστήματος της Συμφωνίας, ως τούτο προσδιορίζεται στον όρο 7.1 αυτής:

 Νοείται ότι ο όρος 7.5 ανωτέρω δεν επηρεάζει καθ’ οιονδήποτε τρόπο δικαιώματα αποζημιώσεων εάν ο τερματισμός και/ή καταγγελία της Συμφωνίας επήλθε συνεπεία παραβάσεως αυτής.

**8. ΕΦΑΡΜΟΣΤΕΟ ΔΙΚΑΙΟ**

8.1. Η παρούσα Συμφωνία διέπεται και ερμηνεύεται αποκλειστικά με βάση και σύμφωνα με τους Νόμους της Κυπριακής Δημοκρατίας και θα εμπίπτει στη δικαιοδοσία των κυπριακών δικαστηρίων.

**9. ΤΡΟΠΟΠΟΙΗΣΕΙΣ**

9.1. Τροποποίηση ή αλλαγή της παρούσας Συμφωνίας μπορεί να γίνει μόνον εφόσον πραγματοποιείται με έγγραφη συμφωνία των συμβαλλομένων μερών, στην παρουσία των μερών, η οποία θα επισυνάπτεται στην παρούσα Συμφωνία ως αναπόσπαστο μέρος αυτής.

**10. ΑΛΛΟΙ ΟΡΟΙ**

10.1. ΄Ολοι οι όροι της Συμφωνίας είναι ουσιώδεις.

10.2. Η Συμφωνία αυτή αποτελεί ολόκληρη τη συμφωνία μεταξύ των μερών. Τόσο ο Παροχέας Υπηρεσιών όσο και η Κυβέρνηση δεν υπόκεινται σε οποιουσδήποτε άλλους όρους και/ή υποχρεώσεις και/ή δικαιώματα και/ή ωφελήματα δυνάμει οποιωνδήποτε Νόμων και/ή Κανονισμών και/ή άλλως πως, εκτός από αυτά που καθορίζονται και/ή απορρέουν από τη Συμφωνία.

10.3. Για σκοπούς συντονισμού εφαρμογής των προνοιών της Σύμβασης, ορίζεται από την Αναθέτουσα Αρχή ως υπεύθυνος συντονιστής η κα Μαρία Χαραλάμπους.

 Συνταχθείσα στην ελληνική γλώσσα σε τρία πρωτότυπα όπου δύο πρωτότυπα προορίζονται για την Αναθέτουσα Αρχή και ένα πρωτότυπο για τον Παροχέα Υπηρεσιών και υπογραφείσα την ……………………….., 2016.

**Εκ μέρους και για λογαριασμό της Αναθέτουσας Αρχής**

|  |  |
| --- | --- |
| ………………………………….Υπογραφή…………………………………..Τίτλος…………………………………..΄Ονομα | **Μάρτυρες**:**1**. ……………………………… Υπογραφή ……………………………… ΄Ονομα**2**. ……………………….……. Υπογραφή …………………………….. ΄Ονομα |

**Εκ μέρους και για λογαριασμό του Παροχέα Υπηρεσιών**

|  |  |
| --- | --- |
| ………………………………….Υπογραφή…………………………………..Τίτλος…………………………………..΄Ονομα | **Μάρτυρες**:**1**. ……………………………… Υπογραφή ……………………………… ΄Ονομα**2**. ……………………….……. Υπογραφή …………………………….. ΄Ονομα |